**Úrad verejného zdravotníctva**

**Slovenskej republiky**

**Trnavská cesta 52**

**P.O.BOX 45**

**826 45 Bratislava**

Bratislava, 10. 11. 2022

**Nevyhovujúce mikrobiologické ukazovatele v počiatočnej dojčenskej mliečnej výžive z bielkovín kozieho mlieka v prášku**

Na základe vykonanej úradnej kontroly potravín úradmi verejného zdravotníctva Slovenskej republiky bola zistená prítomnosť nevyhovujúceho výrobku: Počiatočná dojčenská mliečna výživa z bielkovín kozieho mlieka v prášku ,,Naše mléko 1“, výrobca: GOLDIM s. r. o., Michelská 18/12a, 14 000 Praha 4, ČR, dátum minimálnej trvanlivosti 31.10.2023, šarža L430.

Uvedený výrobok bol vyšetrený v akreditovanom laboratóriu RÚVZ. Výrobok nevyhovel v mikrobiologických ukazovateľoch, čo je v rozpore s nariadením Komisie č. [2073/2005](https://eur-lex.europa.eu/eli/reg/2005/2073/oj/slk) o mikrobiologických kritériách pre potraviny a na základe čoho sa výrobok sťahuje z trhu.

ÚVZ SR v spolupráci s dotknutými regionálnymi úradmi verejného zdravotníctva overuje prítomnosť uvedeného výrobku na trhu v SR. Keďže sa uvedený výrobok ešte môže nachádzať na trhu v SR, odporúčame spotrebiteľom, aby tento výrobok s vyššie uvedenými identifikačnými informáciami nekupovali, už zakúpené výrobky nepoužívali a prípadne ich vrátili späť do miesta predaja.

Potravinu nahlásime do systému rýchleho varovania pre potraviny a krmivá (RASFF).